FI Euroopan unionin virallinen lehti C 98/3

Pääsystä maahuolinnan markkinoille yhteisön lentoasemilla annetun neuvoston direktiivin 96/67/EY 9 artiklan 3 kohdan mukainen komission tiedonanto

Pääsystä maahuolinnan markkinoille yhteisön lentoasemilla annetun neuvoston direktiivin 96/67/EY 9 artiklan 1 kohdan b alakohdan soveltamista koskeva Viron tasavallan ilmoitus

(ETA:n kannalta merkityksellinen teksti)

(2017/C 98/04)

Komissio vastaanotti pääsystä maahuolinnan markkinoille yhteisön lentoasemilla 15 päivänä lokakuuta 1996 annetun neuvoston direktiivin 96/67/EY (1), jäljempänä ’direktiivi 96/67/EY’, 9 artiklan 3 kohdan mukaisesti 14. helmikuuta 2017 ilmoituksen, jonka mukaan Viron tasavallan talous- ja viestintäministeriö on päättänyt myöntää Tallinnan kansainväliselle lentoasemalle (Tallinn Airport Ltd) seuraavan poikkeuksen:

— varataan lentoaseman pitäjälle (Tallinn Airport Ltd) sen 100-prosenttisesti omistaman tytäryhtiön Tallinn Airport GH Ltd välityksellä yksinoikeus tarjota kolmansille osapuolille Tallinnan kansainvälisellä lentoasemalla direktiivin 96/67/EY liitteessä olevassa 3 ja 5 kohdassa tarkoitettujen seuraavien luokkien palveluja: matkatavaroiden käsittely ja asematasopalvelut. Asematasopalvelujen osalta poikkeus ei kuitenkaan koske ruoan ja juomien kuljetusta ja lastausta ilma-aluksiin sekä purkamista ilma-aluksista. Kyseisten palvelujen osalta markkinat ovat avoinna.

Kyseinen direktiivin 96/67/EY 9 artiklan 1 kohdan b alakohtaan perustuva poikkeus on tarkoitus myöntää kahdeksi vuodeksi 15. toukokuuta 2017 ja 14. toukokuuta 2019 väliseksi ajaksi. Osana komissiolle ilmoitettua poikkeuspäätöstään Viron viranomaiset ovat päättäneet pidentää poikkeuksen alkuperäistä voimassaoloaikaa kahdella lisävuodella 15. toukokuuta 2019 ja 14. toukokuuta 2021 väliseksi ajaksi direktiivin 96/67/EY 9 artiklan 6 kohdan nojalla.

Viron tasavalta myöntää kyseisen poikkeuksen pääosin seuraavasta syystä: Tallinnan lentoasemalla ei ole nykyään tarpeeksi tilaa eikä kapasiteettia, jotta lentoasemalla voisi aloittaa toimintansa uusi maahuolintapalvelujen tarjoaja edellä tarkoitetuissa palvelujen luokissa (lukuun ottamatta ruoan ja juomien kuljetusta ja lastausta ilma-aluksiin sekä purkamista ilma-aluksista) rakennusvaiheessa, jonka päätyttyä asematasopalvelujen ja matkatavaroiden käsittelyn markkinat voidaan avata kokonaan. Erityisesti on todettava seuraavaa:

— Nykyisen matkatavaroiden lajittelukeskuksen sijainnin ja koon vuoksi tilaa ei riitä uusille matkatavaran käsittelijöille. Varsinkin toimintaan käytettävä tila on rajoitettu ja kapea, ja matkatavarakärryjen siirtely on hankalaa nykyiselle palveluntarjoajalle, erityisesti ruuhka-aikoina. Nykyistä lajittelukeskusta ei voida laajentaa muille alueille, minkä vuoksi markkinoiden avaaminen toiselle matkatavaroita käsittelevälle yritykselle vaatii huomattavasti töitä, kun rakennetaan uusia tiloja ulkopuoliselle alueelle.

— Ilma-alusten seisontapaikan läheisyydessä ei ole tarpeeksi tilaa uuden asematasopalveluja tarjoavan yrityksen laitteille. Maahuolintakalustolle ja matkatavaravaunuille asematason seisontapaikoilla ja matkustajaterminaalin suojakatoksessa tarkoitetut tilat ovat jo kokonaan käytössä. Tilan vähäisyys on tällä hetkellä haasteellista nykyiselle palveluntarjoajalle, erityisesti esimerkiksi talvella, kun lumen auraukseen ja poistoon käytettävät ajoneuvot pysäköidään nekin tähän rajalliseen tilaan. Kalustoa varten ei myöskään ole erityisiä halleja tai pysäköintitiloja. Koska matkustajaterminaalin läheisyydessä ei ole enempää fyysistä tilaa, toisen maahuolintapalvelujen tarjoajan tulo lentoasemalle ei ole nykyisin mahdollista ja edellyttää huomattavasti töitä uusien tilojen rakentamiseksi.

Viron viranomaiset ovat esittäneet toimenpiteitä, joilla pyritään ratkaisemaan edellä mainitut tilarajoitteet. Tallinnan lentoasemaa kehitetään parhaillaan, ja tulevia vuosia varten on investointisuunnitelmat. Samalla pyritään minimoimaan matkustajille rakennustöiden aikana aiheutuvat haitat varmistamalla toiminnan jatkuvuus, joka on tarpeen ottaen huomioon matkustajien määrän arvioitu lisääntyminen erityisesti Viron tulevan EU-puheenjohtajakauden aikana. Poikkeuksen on tarkoitus päättyä vuonna 2021, jolloin myös rakennustyöt on tarkoitus saada päätökseen ja markkinat avata.

Direktiivin 96/67/EY 9 artiklan 3 kohdan nojalla komissio kehottaa asianomaisia toimittamaan huomautuksensa 15 päivän kuluessa tämän tiedonannon julkaisemisesta seuraavaan osoitteeseen:

European Commission Directorate-General for Mobility and Transport (unit E1 Aviation Policy) Office: DM24 05/76 1049 Bruxelles/Brussel BELGIQUE/BELGIË E-mail: filip.cornelis@ec.europa.eu

(1) EYVL L 272, 25.10.1996, s. 36.